*Aşgabat şäheri.*

*2013-nji ýylyň 4-nji maýy.*

*№ 392-IV.*

**Türkmenistanyň Prezidentiniň**

 **2013-nji ýylyň 22-nji noýabrynda**

 **çykaran 13327-nji karary bilen**

**tassyklandy**

**Türkmenistanyň Milli arhiw gaznasy hakynda**

**DÜZGÜNNAMA**

(Türkmenistanyň Prezidentiniň 21.05.2018 ý. çykaran № 778 we 22.09.2018 ý.

çykaran № 922 kararlary esasynda girizilen üýtgetmeler we goşmaçalar bilen)

**I. Umumy düzgünler**

 1. Şu Düzgünnama «Türkmenistanyň arhiwleri we arhiw işi hakyndaky» Türkmenistanyň Kanunyna laýyklykda Türkmenistanyň Milli arhiw gaznasynyň resminamalarynyň döredilmeginiň, abat saklanylmagynyň, hasaba alynmagynyň we peýdalanylmagynyň tertibini kesgitleýär.

 Eger döwlet syrlaryny goramak hakyndaky Türkmenistanyň kanunçylygynda şu Düzgünnamada bellenilen kadalardan başga kadalar bellenilen bolsa, onda döwlet syrlaryny goramak hakyndaky Türkmenistanyň kanunçylygynyň kadalary ulanylýar.

2. Türkmenistanyň Milli arhiw gaznasy haýsy çeşmeden emele gelendigine, haçan we nähili usulda döredilendigine, nämäniň ýüzünde saklanylýandygyna, nirede saklanylýandygyna (şol sanda Türkmenistanyň çäklerinden daşarda saklanylýanlary) hem-de eýeçiligiň haýsy görnüşine degişlidigine garamazdan, türkmen halkynyň maddy we ruhy durmuşyny beýan edýän, taryhy, ylmy, durmuşy, ykdysady, syýasy, medeni ähmiýetli, onuň milli taryhy-medeni mirasynyň aýrylmaz bölegi we döwletiň maglumatlar gorunyň düzümi bolan, taryhy taýdan emele gelen, hemişe üsti doldurylyp durulýan we hemişelik saklanylmaga degişli arhiw resminamalarynyň jemidir.

 3. Türkmenistanyň Milli arhiw gaznasy döwlete degişli we döwlete degişli bolmadyk böleklerden ybaratdyr.

**II. Türkmenistanyň Milli arhiw gaznasynyň döwlete degişli bölegi**

4. Türkmenistanyň Milli arhiw gaznasynyň döwlete degişli bölegi:

döwlet arhiwleriniň we beýleki döwlet aýawhanalarynyň;

döwlet häkimiýet edaralarynyň;

döwlet kärhanalarynyň, edaralarynyň we guramalarynyň;

Türkmenistanyň daşary ýurt döwletlerindäki diplomatik wekilhanalarynyň, konsullyk edaralarynyň we beýleki wekilhanalarynyň;

maýalyk gaznasynda döwlet eýeçiliginiň paýy agdyklyk edýän kärhanalaryň, edaralaryň we guramalaryň;

ýuridik we fiziki şahslardan kanuny esaslarda döwletiň eýeçiligine gelip gowşan resminamalaryny öz düzümine girizýär.

Türkmenistanyň Prezidentiniň arhiw gaznasynyň resminamalary Türkmenistanyň Milli arhiw gaznasynyň aýratyn gymmatly bölegi bolup durýar.

5. Türkmenistanyň Milli arhiw gaznasynyň döwlete degişli böleginiň resminamalary döwlet emlägi bolup durýar we olaryň hususylaşdyrylmagyna, satylmagyna-satyn alynmagyna hem-de arhiw resminamalaryna döwlet eýeçiliginiň hukugyny bozýan başga hili geleşikleriň baglaşylmagyna ýol berilmeýär.

6. Türkmenistanyň Milli arhiw gaznasynyň düzümine arhiw gaznalary we arhiw resminamalary, ýagny:

Türkmenistanyň kanunçylyk we kadalaşdyryjy hukuk namalary;

dolandyryş, statistik, tehnologik, konstruktorçylyk, taslama, patent, ygtyýarlylandyryş, kartografik, geologik, telemetrik, lukmançylyk, ylmy-tehniki we beýleki ýörite resminamalar;

programmalar, algoritmler we elektron görnüşindäki resminamalar;

kinoresminamalar, mikrofilmler, fotoresminamalar, fonoresminamalar, wideo ýazgylar, çeper we animasion kinolentalar;

ylmy, edebi, çeper, saz we beýleki golýazmalar, suratlar, gündelikler, ýatlamalar (memuarlar), alşylan hatlar we fiziki şahslaryň resminamalarynyň beýleki görnüşleri;

şahsy düzüm boýunça resminamalar;

seýrek duş gelýän we aýratyn gymmatly resminamalaryň göçürme nusgalarynyň ätiýaçlyk gaznasy we resminamalaryň beýleki görnüşleri girýär.

7. Türkmenistanyň Milli arhiw gaznasynyň döwlete degişli böleginiň resminamalarynyň hemişelik saklanylmagyny döwlet arhiwleri, Türkmenistanyň Prezidentiniň arhiw gaznasy, pudaklaryň döwlet gaznalary we beýleki döwlet aýawhanalary amala aşyrýarlar.

8. Türkmenistanyň Milli arhiw gaznasynyň döwlete degişli böleginiň resminamalarynyň hemişelik saklanylmagyny amala aşyrýan pudaklaryň döwlet gaznalarynyň we beýleki döwlet aýawhanalarynyň sanawy hem-de şol resminamalaryň uzak wagtlap saklanylmagyny üpjün edýän ministrlikleriň, pudak dolandyryş edaralaryň, guramalaryň sanawy Türkmenistanyň Ministrler Kabinetiniň ýanyndaky Baş arhiw müdirliginiň (mundan beýläk – Baş arhiw müdirligi) teklibi boýunça Türkmenistanyň Ministrler Kabineti tarapyndan tassyklanylýar.

9. Merkezi döwlet arhiwleri, ýagny Türkmenistanyň Merkezi döwlet arhiwi, Türkmenistanyň syýasy resminamalarynyň Merkezi döwlet arhiwi, Türkmenistanyň kinofotofono resminamalarynyň Merkezi döwlet arhiwi resminamalar bilen işlemek we arhiw işi boýunça ylmy-usulyýet merkezleri umumydöwlet ähmiýetli ýokary döwlet häkimiýet edaralarynyň - Türkmenistanyň Prezidentiniň Diwanynyň, Türkmenistanyň Mejlisiniň, Türkmenistanyň Ministrler Kabinetiniň, Türkmenistanyň Ýokary kazyýetiniň, şeýle hem Türkmenistanyň Baş prokuraturasynyň, ministrlikleriň, pudaklaýyn dolandyryş edaralaryň, Türkmenistanyň Merkezi bankynyň we karz edaralarynyň, döwlet kärhanalarynyň, edaralarynyň we guramalarynyň, fiziki we beýleki ýuridik şahslaryň taraplaryň degişli ugrunyň arhiw gaznalaryny we arhiw resminamalaryny, şeýle hem ozal saklamak üçin kabul edilen arhiw gaznalaryny we arhiw resminamalaryny saklaýarlar.

Welaýat we şäher döwlet arhiwleri döwlet häkimiýet edaralarynyň, ýerli öz-özüňi dolandyryş edaralarynyň, döwlet kärhanalaryň, edaralarynyň, guramalaryň, fiziki we beýleki ýuridik şahslaryň welaýat we ýerli ähmiýeti bolan arhiw gaznalaryny we arhiw resminamalaryny, şeýle hem ozal saklamak üçin kabul edilen arhiw gaznalaryny we arhiw resminamalaryny saklaýarlar.

Etrabara (etrap) arhiw aýawhanalary degişli çäkde ýerleşýän kärhanalaryň, edaralaryň, guramalaryň dolandyryş resminamalaryny, soňra olary degişli welaýat döwlet arhiwine tabşyrmak üçin wagtlaýyn saklaýarlar we şahsy düzüm boýunça resminamalaryny uzak wagtlap (75 ýyl) saklaýarlar.

Şahsy düzüm boýunça döwlet arhiwleri raýatlaryň durmuş-hukuk goraglylygyny üpjün etmek üçin arhiw resminamalaryny toplaýarlar, abat saklaýarlar, hasaba alýarlar, peýdalanýarlar.

10. Şu Duzgünnamanyň 7-nji bölüminde görkezilenlerden başga döwlet häkimiýet we edaralary, ýerine ýetiriji häkimiýetiň ýerli edaralary we ýerli öz-özüňi dolandyryş edaralary, eýeçiligiň ähli görnüşlerindäki kärhanalar, edaralar we guramalar we jemgyýetçilik birleşikleri Türkmenistanyň Milli arhiw gaznasynyň resminamalaryny hem-de şahsy düzüm boýunça resminamalary özleriniň döredýän pudaklaýyn arhiwlerinde wagtlaýyn saklamagy, hasaba almagy we peýdalanmagy amala aşyrýarlar, şeýle hem Baş arhiw müdirligi tarapyndan bellenen kadalara we ölçeglere laýyklykda, olar ýörite jaýlar, enjamlar we işgärler bilen üpjün edýärler.

11. Türkmenistanyň Milli arhiw gaznasynyň döwlete degişli böleginiň resminamalarynyň uzak wagtlap saklanylmagyny üpjün edýän ministrlikleriň, pudaklaýyn dolandyryş edaralaryň, guramalaryň sanawynda görkezilen ministrlikler, pudaklaýyn dolandyryş edaralary we guramalar Baş arhiw müdirligi bilen baglaşylan şertnama esasynda öz alyp barýan işleriniň netijesinde emele gelen Türkmenistanyň Milli arhiw gaznasynyň resminamalarynyň döwlet tarapyndan uzak wagtlap saklanylmagyny amala aşyrýarlar. Uzak wagtlap saklamagy amala aşyrmagyň möhletleri Baş arhiw müdirligi bilen ylalaşyp, pudaklaýyn topar tarapyndan kesgitlenýär.

12. Döwlet we pudaklaýyn arhiwler, pudaklaryň döwlet gaznalary we beýleki döwlet aýawhanalary öz işini olar baradaky düzgünnamalar esasynda amala aşyrýarlar.

Pudaklaryň döwlet gaznalary (geologik, kartografiýa-geodeziýa, meteorologik, standartlar) hakynda düzgünnamalar Baş arhiw müdirligi bilen ylalaşylýar we Türkmenistanyň Ministrler Kabineti tarapyndan tassyklanýar.

Türkmenistanyň Prezidentiniň arhiw gaznasy, Merkezi döwlet arhiwleri hakyndaky düzgünnamalar Baş arhiw müdirligi tarapyndan tassyklanýar.

Welaýat, şäher, şahsy düzüm boýunça döwlet arhiwleri we etrabara (etrap) arhiw aýawhanalary hakyndaky düzgünnamalar ýerine ýetiriji häkimiýetiň ýerli edaralary bilen ylalaşylyp, Baş arhiw müdirligi tarapyndan tassyklanýar.

Pudaklaýyn arhiwler hakyndaky düzgünnamalar degişli döwlet arhiwleri bilen ylalaşylyp, ministrlikler, pudaklaýyn dolandyryş edaralary, kärhanalar, edaralar, guramalar tarapyndan tassyklanýar.

13. Döwlet häkimiýet edaralary, ýerli öz-özüňi dolandyryş edaralary, kärhanalar, edaralar, guramalar iş dolandyryşyň guralmagyny, resminamalary toplamagy, olaryň abat saklanylmagyny we howpsuzlygyny, hasaba alynmagyny, peýdalanylmagyny, Türkmenistanyň Milli arhiw gaznasynyň döwlete degişli böleginiň resminamalarynyň Baş arhiw müdirligi tarapyndan bellenen kadalara laýyklykda döwlet arhiwlerine tabşyrylmagy üçin saýlanylmagyny we taýýarlanylmagyny üpjün edýärler.

14. Öz işinde audiowizual resminamalary döreýän döwlet kärhanalary, edaralary, guramalary Türkmenistanyň Milli arhiw gaznasyny toplamak maksady bilen, Türkmenistanyň kinofotofono resminamalarynyň Merkezi döwlet arhiwine ýa-da welaýatlaryň döwlet arhiwlerine önümçilik tamamlanandan soň bir aýdan gijikdirmän, asyl nusganyň birinji göçürme nusgasy görnüşinde resminamalaryň nusgalygyny mugt berýärler.

Çeper, dokumental, ylmy-populýar we animasion filmleriň göçürme nusgalary döwlet arhiwlerine montaž ýa-da gepleşik kagyzlary bilen bilelikde berilýär, fotoresminamalar düşündirişli annotasiýalar bilen bilelikde berilýär.

Döwlete degişli bolmadyk kärhanalar, edaralar, guramalar tarapyndan döredilen audiowizual resminamalar döwlet arhiwiniň we resminamalaryň eýesi bilen baglaşylýan şertnama esasynda döwlet arhiwlerine gelip gowuşýar.

Audiowizual resminamalary döredijiler işiň bütin dowamynda, döwlet arhiwleri tarapyndan resminamalaryň ylmy we amaly gymmatlylygynyň seljermesiniň geçirilmegine çenli, önümçilik tamamlanandan soň, üç ýyldan az bolmadyk möhletde hem-de resminamalaryň Türkmenistanyň Milli arhiw gaznasynyň düzümine girizilmegi hakyndaky mesele çözülýänçä, olaryň asyl nusgalarynyň abat saklanylmagyny üpjün edýärler.

Işinde elektron görnüşindäki resminamalar döredilýän döwlet kärhanalary, edaralary, guramalary Türkmenistanyň kanunçylygyna laýyklykda, işiň tertibini, şol resminamalaryň pudaklaýyn saklanylmagyny we döwletiň saklamagyna berilmegini üpjün edýärler.

15. Baş arhiw müdirligi, döwlet arhiwleri we Baş arhiw müdirliginiň ulgamyna girýän düzüm birlikleri (mundan beýläk – döwlet arhiw edaralary) resminamalary bellenilen tertipde Türkmenistanyň Milli arhiw gaznasynyň düzümine degişli edilen döwlet häkimiýet edaralarynyň, kärhanalaryň, edaralaryň, guramalaryň we fiziki şahslaryň arhiw işiniň we iş dolandyryşynyň ýagdaýyny barlaýarlar, ýüze çykarylan kemçilikleri düzetmegiň zerurlygyny görkezýärler, arhiwler we arhiw işi hakyndaky Türkmenistanyň kanunçylygynyň bozulan halatynda bolsa, resminamalary resmileşdirip, degişli edaralara berýärler.

Türkmenistanyň kanunçylygyna laýyklykda Türkmenistanyň Milli arhiw gaznasynyň resminamalaryna ýetirilen zyýanyň öwezi dolunmaga degişlidir.

16. Döwlet arhiwlerine tabşyrylýança Türkmenistanyň Milli arhiw gaznasynyň resminamalaryny pudaklaýyn arhiwlerde saklamagyň möhletleri aşakdaky görnüşde bellenýär:

 1) umumydöwlet ähmiýetli ýokary döwlet häkimiýet edaralary - Türkmenistanyň Prezidentiniň Diwany, Türkmenistanyň Mejlisi, Türkmenistanyň Ministrler Kabineti, Türkmenistanyň Ýokary kazyýeti, şeýle hem Türkmenistanyň Baş prokuraturasy, ministrlikler, pudaklaýyn dolandyryş edaralary, Türkmenistanyň Merkezi banky, döwlet kärhanalary, edaralary we guramalary üçin -15 ýyl;

2) welaýat ähmiýetli döwlet häkimiýet edaralary, kärhanalar, edaralar, guramalar üçin -10 ýyl;

3) häkimiýetiň ýerli we ýerli öz-özüňi dolandyryş edaralary, etraplaryň, şäherleriň kärhanalary, edaralary we guramalary üçin - 5 ýyl;

4) Türkmenistanyň Milli arhiw gaznasynyň resminamalarynyň aýry-aýry görnüşleri üçin:

raýatlyk ýagdaýynyň namalarynyň ýazgylary üçin - 109 ýyl;

şahsy düzüm boýunça resminamalar, hojalyk kitaplary, notarial hereketleriň ýazgylary we kazyýet işleri üçin - 75 ýyl;

ylmy, tehnologik, konstruktorçylyk, taslama, patent resminamalary üçin -25 ýyl;

kino-, foto-, fono-, wideoresminamalar, elektron görnüşindäki resminamalar üçin - 3 ýyl.

Dolandyryş resminamalarynyň düzümine girýän fotosuratlar we ses ýazgylary degişli kärhanalarda, edaralarda, guramalarda dolandyryş resminamalarynyň saklanylmagy üçin göz öňünde tutulan möhletleriň dowamynda saklanylýar.

Ylmy-tehniki resminamalaryň düzümine girýän kino- we fotoresminamalar, ses we wideo ýazgylar, elektron görnüşindäki resminamalar ylmy-tehniki resminamalaryň saklanylmagy üçin göz öňünde tutulan möhletleriň dowamynda saklanylýar.

Zerur bolan halatlarda görkezilen resminamalary pudaklaýyn arhiwlerde saklamagyň möhletleri Baş arhiw müdirligi tarapyndan degişli ministrlikler, pudaklaýyn dolandyryş edaralary bilen ylalaşylyp üýtgedilip bilner.

17. Türkmenistanyň Milli arhiw gaznasynyň döwlete degişli bölegine girýän resminamalaryň pudaklaýyn arhiwlerde saklanylmaly möhletleri tamamlanandan soň, olar tertipleşdirilen ýagdaýda degişli ylmy-maglumat beriji resminamalarynyň toplumy we aýratyn gymmatly resminamalaryň ätiýaçlyk nusgalary bilen bilelikde döwlet arhiwlerine hemişelik saklanylmaga bellenen tertipde tabşyrylýar.

Arhiw resminamalaryny hemişelik saklamak üçin tabşyrmaga taýýarlamak hem-de tabşyrmak bilen baglanyşykly ähli işler, şol sanda olary ulagda daşamak üçin resminamalary taýýarlaman tabşyrýan kärhanalaryň, edaralaryň we guramalaryň serişdeleriniň hasabyna ýerine ýetirilýär.

Degişli döwlet arhiwiniň seljeriş-barlag topary hemişelik saklanylmaly işleriň ýazgylaryny tassyklanyndan we şahsy düzüm boýunça işleriň ýazgylaryny ylalaşandan soň, saklanylmaly möhletleri tamamlanan resminamalar Baş arhiw müdirligi tarapyndan bellenen tertipde ýok edilýär.

18. Döwlet arhiwleriniň hojalyk hasaplaşygyndaky bölümleri şertnamalar esasynda ýuridik we fiziki şahslara tölegli hyzmatlary edýärler. Tölegli hyzmatlaryň sanawy (nyrhnamasy) Türkmenistanyň Ykdysadyýet we ösüş ministrligi bilen ylalaşylyp, Baş arhiw müdirligi tarapyndan kesgitlenýär.

19. Döwlet häkimiýet edaralaryny, ýerli öz-özüňi dolandyryş edaralaryny, döwlet kärhanalaryny, edaralaryny, guramalaryny üýtgedip guramak ýa-da ýatyrmak barada namalarda olaryň işinde emele gelen resminamalary abat saklamagy üpjün etmek boýunça çäreler kesgitlenilýär.

Şunda üýtgedilip guralan ýa-da ýatyrylan kärhanalary, edaralary, guramalary gaýtadan bellige almak ýa-da bellige alnyşyny ýatyrmak diňe olaryň arhiw resminamalarynyň hasaba alnandygy barada döwlet arhiwiniň belligi bolan ýagdaýynda amala aşyrylýar.

Resminamalaryň abat saklanylmagy we olaryň mundan beýläk saklanyljak ýeri hakyndaky meseläni çözmek üçin üýtgedilip guralan ýa-da ýatyrylan kärhanalaryň, edaralaryň, guramalaryň resminamalaryny we emlägini tabşyrmak üçin döredilýän toparyň düzümine döwlet arhiw edaralarynyň wekilleri goşulýar.

20. Baş arhiw müdirligi täze döredilen, üýtgedilip guralan, ýatyrylan kärhanalarda, edaralarda we guramalarda resminamalarynyň hasaba alynmagyna we olaryň abat saklanylmagyna gözegçilik etmek üçin her ýyl döwlet statistika edaralaryndan şol kärhanalaryň, edaralaryň, guramalaryň sanawyny alýar.

21. Döwletiň saklamagyna tabşyrylmaga degişli resminamalaryň düzümi we olaryň saklanylmaly möhletleri Baş arhiw müdirligi tarapyndan işlenilip taýýarlanylýan we tassyklaýan birkysmy sanaw esasynda kesgitlenilýär.

Ministrlikler, pudaklaýyn dolandyryş edaralary birkysmy sanawyň esasynda saklanylmaly möhletleri görkezilen resminamalaryň pudaklaýyn sanawlaryny Baş arhiw müdirligi bilen ylalaşyp tassyklaýarlar.

Resminamalaryň gymmatlylygynyň seljermesini geçirmek, olary Türkmenistanyň Milli arhiw gaznasynyň düzümine degişli etmek we onuň düzüminden çykarmak bilen baglanyşykly meselelere Baş arhiw müdirliginiň Merkezi seljeriş-barlag topary, döwlet arhiwleriniň seljeriş-barlag toparlary özleri hakyndaky düzgünnamalara laýyklykda seredýärler.

Resminamalaryň gymmatlylygynyň seljermesini geçirmek, olary saýlap almak we döwletiň saklamagyna tabşyrmaga taýýarlamak boýunça usuly we amaly işleri guramak we geçirmek üçin döwlet häkimiýet edaralarynda, welaýat we Aşgabat şäheriniň häkimliklerinde hemişelik hereket edýän merkezi seljeriş toparlary döredilýär. Ministrlikleriň we pudaklaýyn dolandyryş edaralarynyň garamagyndaky kärhanalarda, edaralarda, guramalarda, etrap, şäher häkimliklerinde, ýerli öz-özüňi dolandyryş edaralarynda bolsa seljeriş toparlary döredilýär.

Merkezi seljeriş toparlary hakyndaky we seljeriş toparlary hakyndaky düzgünnamalar Türkmenistanyň degişli döwlet arhiwleri bilen ylalaşylýar we degişli kärhanalar, edaralar, guramalar tarapyndan tassyklanýar.

Görkezilen toparlaryň düzümine döwlet arhiw edaralarynyň wekilleri goşulýar. Türkmenistanyň Milli arhiw gaznasynyň döwlete degişli böleginiň resminamalarynyň uzak wagtlap saklanylmagyny üpjün edýän hukuk goraýjy we harby edaralary babatynda bu kada degişli edilmän bilner.

22. Türkmenistanyň Milli arhiw gaznasynyň döwlete degişli böleginiň resminamalary saklanylýan ýerine, nämede beýan edilendigine, maglumatlary berkitmegiň tehnikasyna we usulyna garamazdan, Baş arhiw müdirligi tarapyndan bellenilen tertipde döwlet hasabyna hökman alynmaga degişlidir.

Döwlet häkimiýet edaralary, ýerli öz-özüňi dolandyryş edaralary, döwlet kärhanalary, edaralary, guramalary hasaba alyş maglumatlaryny bellenen möhletlerde degişli döwlet arhiwlerine bermäge borçludyr we olaryň dolulygy we dogrulygy üçin jogapkärçilik çekýärler.

Baş arhiw müdirligi Türkmenistanyň Milli arhiw gaznasynyň resminamalarynyň merkezleşdirilen döwlet hasaba alnyşyny Merkezi gazna katalogyny ýöretmek arkaly amala aşyrýar.

Türkmenistanyň Prezidentiniň arhiw gaznasy, döwlet arhiwleri, Türkmenistanyň Milli arhiw gaznasynyň döwlete degişli böleginiň resminamalaryny hemişelik saklamagy amala aşyrýan pudaklaryň döwlet gaznalary we beýleki döwlet aýawhanalary hem-de şol resminamalaryň uzak wagtlap saklanylmagyny üpjün edýän ministrlikler, pudaklaýyn dolandyryş edaralary, guramalar gazna kataloglary we hasaba almagyň beýleki görnüşleri arkaly olaryň hasabyny ýöredýärler we Baş arhiw müdirligine her ýyl maglumat bermäge borçludyrlar.

Türkmenistanyň Milli arhiw gaznasynyň döwlete degişli böleginiň resminamalary arhiw gaznalary, arhiw toplumlary, saklanyş birlikleri, hasaba alyş birlikleri boýunça hasaba alynýar.

23. Döwlet arhiw edaralary ylmy-barlag we usulyýet işini alyp barýarlar, bellenen tertipde resminamalaryň çap edilmegini, şeýle hem Türkmenistanyň Milli arhiw gaznasynyň resminamalarynyň düzümi we mazmuny hakynda dürli görnüşlerdäki maglumatnamalary taýýarlaýarlar we neşir edýärler.

Iş dolandyryşy we arhiw işini guramagyň usulyýet üpjünçiligini ýola goýmak maksady bilen, ministrlikler, pudaklaýyn dolandyryş edaralary kadalaşdyryjy we usulyýet resminamalaryny (kadalary, düzgünnamalary, sanawlary we beýlekileri) Baş arhiw müdirligi bilen ylalaşyp tassyklaýarlar.

24. Türkmenistanyň Milli arhiw gaznasynyň döwlete degişli böleginiň resminamalary ähli ýuridik we fiziki şahslara peýdalanmak üçin berilýär.

Türkmenistanyň Milli arhiw gaznasynyň resminamalaryny saklaýan döwlet arhiwleri, pudaklaryň döwlet gaznalary we beýleki döwlet aýawhanalary, pudaklaýyn arhiwler:

Türkmenistanyň döwlet häkimiýet edaralaryna, beýleki gyzyklanýan kärhanalara, edaralara, guramalara derwaýys ykdysady meselelere degişli resminamalar, ylmyň, medeniýetiň, syýasatyň we taryhyň meseleleri barada habar berip durýarlar we olaryň ýüztutmalaryny ýerine ýetirmek boýunça hyzmatlary edýärler, bellenen tertipde resminamalardan göçürme nusgalary we göçürmeleri berýärler;

raýatlaryň durmuş goraglylygy bilen baglanyşykly bellenen tertipde resmileşdirilen arhiw güwänamalaryny we arhiw resminamalarynyň göçürme nusgalaryny tölegsiz berýärler;

öz resminamalaryny ýa-da olaryň göçürme nusgalaryny arhiwiň okalga otaglarynda öwrenmek üçin peýdalanyjylara hödürleýärler;

resminamalaryň sergilerini guraýarlar;

Türkmenistanyň Milli arhiw gaznasynyň resminamalarynyň düzümi we mazmuny hakynda habar bermek üçin köpçülikleýin habar beriş we çap ediş serişdelerini peýdalanýarlar.

Türkmenistanyň Milli arhiw gaznasynyň döwlet arhiwlerinde, Türkmenistanyň Prezidentiniň arhiw gaznasynda saklanylýan resminamalaryny peýdalanmagyň tertibi Baş arhiw müdirligi tarapyndan bellenilýär, pudaklaryň döwlet gaznalarynda, beýleki döwlet aýawhanalarynda we pudaklaýyn arhiwlerde saklanylýan resminamalary peýdalanmagyň tertibi bolsa degişli ministrlikler, pudaklaýyn dolandyryş edaralary, kärhanalar, edaralar, guramalar tarapyndan kesgitlenilýär.

25. Türkmenistanyň Milli arhiw gaznasynyň döwlete degişli böleginiň döwlet syrlaryny we kanun arkaly goralýan beýleki syrlary saklaýan resminamalaryny peýdalanmak boýunça çäklendirmeler Türkmenistanyň kanunçylygyna laýyklykda bellenilýär.

Seýrek duş gelýän we aýratyn gymmatly resminamalaryň asyl nusgalaryny, şeýle hem fiziki ýagdaýy kanagatlanarsyz bolan resminamalary peýdalanmak çäklendirilip bilner. Şeýle halatlarda döwlet we pudaklaýyn arhiwler şol resminamalaryň göçürme nusgalaryndan peýdalanyş gaznasyny döredýärler.

26. Türkmenistanyň Milli arhiw gaznasynyň resminamalaryndan peýdalanýan kärhanalaryň, edaralaryň, guramalaryň ýolbaşçylary, şeýle hem raýatlar resminamalaryň we olardaky maglumatlaryň dogry peýdalanylmagy üçin kanunda bellenen tertipde jogapkärçilik çekýärler.

27. Türkmenistanyň Milli arhiw gaznasynyň döwlete degişli böleginiň gizlin resminamalaryny gizlinlikden çykarmak Türkmenistanyň kanunçylygyna laýyklykda döwlet arhiw edaralary hem-de degişli ministrlikler we pudaklaýyn dolandyryş edaralary tarapyndan amala aşyrylýar.

**III. Türkmenistanyň Milli arhiw gaznasynyň döwlete degişli**

**bolmadyk bölegi**

28. Türkmenistanyň Milli arhiw gaznasynyň döwlete degişli bolmadyk bölegi:

döwlete degişli bolmadyk kärhanalaryň, edaralaryň, guramalaryň;

jemgyýetçilik birleşikleriniň, şol sanda syýasy partiýalaryň, dini guramalaryň, alyjylar jemgyýetiniň;

fiziki şahslaryň döreden ýa-da olaryň kanuny esasda edinilen resminamalaryny öz düzümine girizýär.

29. Eýeçiligiň döwlete degişli bolmadyk görnüşlerindäki kärhanalaryň, edaralaryň, guramalaryň we raýatlaryň resminamalaryny Türkmenistanyň Milli arhiw gaznasynyň düzümine degişli etmek ýa-da onuň düzüminden çykarmak resminamalaryň eýesi (eýeçilik ediji) bilen Baş arhiw müdirliginiň arasynda baglaşylan şertnama esasynda bellenen tertipde amala aşyrylýar.

Döwlet arhiw edaralary resminamalary Türkmenistanyň Milli arhiw gaznasynyň düzümine degişli etmek ýa-da onuň düzüminden çykarmak hakynda karar kabul edenden soň, bu hakda bir aý möhletde resminamalaryň eýesine (eýeçilik edijä) ýazmaça habar berýärler.

Döwlete degişli bolmadyk ýuridik we fiziki şahslaryň resminamalary Türkmenistanyň Milli arhiw gaznasynyň düzümine degişli edilende şu Düzgünnamanyň 32-nji bölüminde göz öňünde tutulanlardan başga halatlarda resminamalara eýeçilik hukugy olaryň eýesinde (eýeçilik edijide) saklanýar.

30. Türkmenistanyň Milli arhiw gaznasynyň döwlete degişli bolmadyk böleginiň resminamalarynyň eýeleri (eýelik edijileri) bolan ýuridik we fiziki şahslar şol resminamalary saklamak maksady bilen döredilýän arhiwlerde ýa-da kärhanalaryň, edaralaryň, guramalaryň gurluş birliklerinde ýa-da raýatlaryň şahsy arhiwlerinde abat saklanylmagyny üpjün edýärler.

Saklanylmaly möhletleri tamamlanan resminamalar diňe hasaphana resminamalaryna maliýe derňewi we salgyt gullugynyň barlagy geçirilenden soň hem-de hemişelik saklanylmaly we şahsy düzüm boýunça resminamalar ylmy-tehniki taýdan işlenip taýýarlanan şertde, şeýle hem saklanylmaga degişli bolmadyk resminamalary we işleri ýok etmek hakynda delilnama degişli döwlet arhiwi bilen ylalaşylandan soň, Baş arhiw müdirligi tarapyndan bellenilen tertipde ýok edilýär.

31. Döwlet arhiw edaralarynyň ýüztutmalary boýunça Türkmenistanyň Milli arhiw gaznasynyň resminamalarynyň döwlete degişli bolmadyk böleginiň eýeleri (eýeçilik edijileri) bolan ýuridik we fiziki şahslar öz arhiw gaznalarynyň we arhiw resminamalarynyň döwlet tarapyndan hasaba alynmagy üçin olar hakynda maglumatlary berýärler.

Türkmenistanyň Milli arhiw gaznasynyň döwlete degişli bolmadyk böleginiň resminamalarynyň eýesi (eýeçilik ediji) bolan ýuridik we fiziki şahslar resminamalaryň eýesi ýa-da olaryň saklanylýan ýeri çalşylan halatda döwlet arhiw edaralaryna şol resminamalaryň täze eýesi we olaryň mundan beýläk saklanylýan ýeri hakynda habar bermäge borçludyr.

32. Türkmenistanyň Milli arhiw gaznasynyň döwlete degişli bolmadyk böleginiň resminamalarynyň eýeleri bolan ýuridik we fiziki şahslar öz resminamalaryny döwletiň eýeçiligine berip biler. Eýeçilik hukugynyň berilmegi döwlet arhiwi we eýäniň (eýeçilik edijiniň) arasynda baglaşylýan şertnama arkaly resmileşdirilýär, onda şol resminamalaryň düzümi, resminamalaryň saklanylmagynyň we olardan peýdalanmaga rugsat bermegiň şertleri takyklanýar.

33. Eýeçiligiň ähli görnüşlerindäki kärhanalar, edaralar we guramalar ýatyrylan ýa-da üýtgedilip guralan mahalynda, Türkmenistanyň Milli arhiw gaznasynyň resminamalaryny mundan beýläk nähili saklamalydygy baradaky meseläni olaryň özleri Baş arhiw müdirliginiň gatnaşmagynda çözýärler. Türkmenistanyň Milli arhiw gaznasynyň düzümine degişli we degişli bolmadyk resminamalar hukuk oruntutaryna ýa-da ýokarda durýan gurama berilýär. Hukuk oruntutary ýa-da ýokarda durýan gurama bolmadyk mahalynda Türkmenistanyň Milli arhiw gaznasynyň düzümine degişli resminamalar tertipleşdirilen ýagdaýda döwlet arhiwine berilýär, düzümine degişli bolmadyk resminamalar bolsa bellenen tertipde şahsy düzüm boýunça döwlet arhiwine tabşyrylýar.

Daşary ýurt döwletleriniň, olaryň ýuridik we fiziki şahslarynyň, halkara guramalarynyň eýeçiliginde durýan, şeýle hem Türkmenistanyň hem-de daşary ýurt döwletleriniň bilelikdäki eýeçiliginde durýan kärhanalar, edaralar, guramalar Türkmenistanyň çäklerinde öz işini bes eden halatlarynda, Türkmenistanyň raýatlaryna doldurylan şahsy düzüm boýunça resminamalary, şeýle hem taslama-gurluşyk, konstruktorçylyk, tehnologik, önümçilik resminamalarynyň göçürme nusgalaryny döwlet arhiwlerine tabşyrýarlar.

34. Resminamalaryň eýesi aradan çykanda mirasdüşerleri bolmadyk ýagdaýynda Türkmenistanyň Milli arhiw gaznasynyň döwlete degişli bolmadyk böleginiň resminamalary döwletiň eýeçiligine berilýär we döwlet arhiwlerine hemişelik saklanylmaga gelip gowuşýar.

35. Türkmenistanyň Milli arhiw gaznasynyň döwlete degişli bolmadyk böleginiň resminamalarynyň eýeleri (eýeçilik edijileri) bolan ýuridik we fiziki şahslar resminamalaryny hemişelik saklamak üçin ýa-da belli bir möhlet bilen (depozitar) saklamak üçin döwlet arhiwlerine berip bilerler. Resminamalaryň eýeleri resminamalaryny belli bir möhlet bilen (depozitar) saklamak üçin döwlet arhiwlerine tabşyranlarynda, olar resminamalara eýeçilik etmek hukugyny özünde saklap, döwlet arhiwiniň resminamalaryny abat saklamak üçin edýän çykdajylaryny töleýärler. Resminamalary bermegiň, olardan peýdalanmagyň tertibi hem-de saklanylyp berilýändigi üçin tölegleriň möçberi döwlet arhiwi bilen resminamalaryň eýesiniň arasynda baglaşylýan şertnamada kesgitlenilýär.

36. Türkmenistanyň Milli arhiw gaznasynyň döwlete degişli bolmadyk böleginiň resminamalary satylan halatda döwlet arhiw edaralarynyň olary satyn almaga artykmaç hukugy bardyr.

Resminamalaryň eýeleri (eýeçilik edijileri) we dellallar resminamalaryň satuwy barada 10 günden gijä galman satuwyň geçiriljek ýerini we wagtyny takyk görkezmek bilen, döwlet arhiw edaralaryny habarly etmäge borçludyrlar.

37. Döwlet arhiw edaralary Türkmenistanyň Milli arhiw gaznasynyň döwlete degişli bolmadyk böleginiň resminamalarynyň eýeleriniň (eýeçilik edijileriň) haýyşy boýunça baglaşylan şertnama görä, olara resminamalary toplamak, abat saklamagy üpjün etmek, peýdalanmak, şeýle hem arhiw işi boýunça kadalaşdyryjy resminamalary işläp taýýarlamak meseleleri boýunça hyzmat edip bilerler.